CELEX: 32012R0603
Language: bg
Date: 2012-04-30 00:00:00
Title: Делегиран регламент (ЕС) № 603/2012 на Комисията от 30 април 2012 година за изменение на Регламент (ЕС) № 1236/2010 на Европейския парламент и на Съвета за определяне на схема за контрол и изпълнение в зоната, обхваната от Конвенцията за бъдещо многостранно сътрудничество в областта на риболова в североизточната част на Атлантическия океан

7.7.2012   
            
            
               BG
            
            
               Официален вестник на Европейския съюз
            
            
               L 177/9
            
         ДЕЛЕГИРАН РЕГЛАМЕНТ (ЕС) № 603/2012 НА КОМИСИЯТА
   от 30 април 2012 година
   за изменение на Регламент (ЕС) № 1236/2010 на Европейския парламент и на Съвета за определяне на схема за контрол и изпълнение в зоната, обхваната от Конвенцията за бъдещо многостранно сътрудничество в областта на риболова в североизточната част на Атлантическия океан
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1236/2010 на Европейския парламент и на Съвета от 15 декември 2010 г. за определяне на схема за контрол и изпълнение в зоната, обхваната от Конвенцията за бъдещо многостранно сътрудничество в областта на риболова в североизточната част на Атлантическия океан, и за отмяна на Регламент (ЕО) № 2791/1999 на Съвета (1), и по-специално член 51, буква г) от него,
   като има предвид, че:
   
               (1)
            
            
               С Регламент (ЕС) № 1236/2010 в правото на Съюза се включват разпоредбите на схемата за контрол и изпълнение (схемата), въведена с препоръка, приета от Комисията за риболов в североизточните части на Атлантическия океан (NEAFC) на нейното годишно заседание на 15 ноември 2006 г., и впоследствие изменена с редица препоръки на годишните заседания през ноември 2007 г., 2008 г. и 2009 г.
            
         
               (2)
            
            
               На годишното си заседание през ноември 2011 г. NEAFC прие Препоръка 9: 2012 за изменение на член 14 от схемата за предоставяне на доклади и съобщения на секретариата на NEAFC.
            
         
               (3)
            
            
               Съгласно членове 12 и 15 от Конвенцията за бъдещо многостранно сътрудничество в областта на риболова в североизточната част на Атлантическия океан, одобрена с Решение 81/608/ЕИО на Съвета (2), посочената препоръка влезе в сила на 3 февруари 2012 г.,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 12 от Регламент (ЕС) № 1236/2010 след параграф 1 се добавя следният параграф 1а:
   
      „1а.   Докладите, посочени в член 9, могат да се отменят с доклад за отмяна.
      Ако се налага корекция на даден доклад, той се отменя с доклад за отмяна. В рамките на сроковете, посочени в член 9, след доклада за отмяна се изпраща нов коригиран доклад.
      Ако центърът за наблюдение на риболова на държавата-членка на знамето приеме отмяната на даден доклад, тя съобщава това на секретариата на NEAFC.“
   
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 30 април 2012 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 348, 31.12.2010 г., стр. 17.
   
      (2)  ОВ L 227, 12.8.1981 г., стр. 21.